GT Ligako 2022ko denboraldia

GT Ligako 2022ko denboraldia Galiziako Traineruen Liga edo Ipar-mendebaldeko Traineruen Liga arraun lehiaketaren hemeretzigarren denboraldia izan zen. Hiru txapelketak (gizonen kategoriako bi mailak eta emakumeen liga) ekainaren 18an hasi ziren Sanxenxo herriko uretan eta Teresa Herrera Banderarekin amaitu ziren abuztuaren 27an, guztiak gizonen B maila izan ezik; azken honetan lehia astebete lehenago bukatu zen, abuztuaren 20an, Muros herrian. Guztira, 28 ontzi aritu ziren txapelketan (aurreko denboraldian baino 3 gutxiago), 9 emakumeen ligan, 12 lehen mailan eta 7 bigarrenean.

Emakumeen ligako txapeldun Cabo da Cruz trainerua izan zen. Boiroko neskek aurreko bi denboraldietan irabazitako garaikurra altxatu zuten berriro ere eta, guztira, 94 puntu eta 7 bandera eraman zituzten herrira. Denboraldia, gainera, Euskotren Ligara igotzeko txartelarekin borobildu zuten eta datorren urtean Kantauriko eta Atlantikoko ontzi azkarrenekin batera egingo dute arraun. Dena den, lehia estua izan zen Cabo da Cruzeko arraunlarientzat, Chapelak gertutik jarraitu baitzituen urte osoan zehar. Redondelako neskei dagokienez, 91 puntu eta 4 bandera lortu zituzten, baina 2023an Emakumezkoen Traineru Ligan arraun egiteko eskaintzari uko egin zioten; beraiek utzitako postua 3. egin zuen Tiránek bete du. Azkenik, ohorezko txanda Mugardos-A Cabana Ferrol elkarteak osatu zuen.

Gizonen denboraldiko txapelduna, bestetik, Meirako arraun elkartea izan zen, Sociedad Deportiva Samertolameu. Guztira, 156 puntu eta jokoan zeuden 14 banderetatik 5 irabazi zituzten A Tercako arraunlariek, tartean Teresa Herrera Bandera; baina lorpen nagusia TKE Ligara igotzeko kanporaketan eskuratu zuten, 8 urte Galiziako Traineruen Ligan arraun egin eta gero ontzi azkarrenen lehiaketara bueltatuko direlako 2023an. Txapeldunordea, aldiz, Bueu elkartea izan zen. Gorriek 154 puntu eta 7 bandera eskuratu zituzten, baina play-offean hirugarrenak izan zirenez ez zuten igoera lortu. Ohorezko txanda, azkenik, Tiránek (Bandeira Marina Cabo da Cruz ere herrira eraman zuten) eta 2022an B Ligatik igo berri zen Chapelak osatu zuten.

Sailkapenaren beheko aldean, bestetik, Mugardosek maila galdu zuen. Bestarruza ontziko mutilak izan ziren, hain zuzen ere, ligako eta jaitsiera kanporaketako motelenak eta, ondorioz, 2023an B Ligan arituko dira. A Pobra do Caramiñalgo Puebla elkarteak, aldiz, ozta-ozta saihestu zuen jaitsiera, Merak hutsik utzi zuen postua berdeek bete baitzuten.

Azkenik, bigarren mailari dagokionez, Castropolek nagusitasun osoz irabazi zuen txapelketa eta asturiarrak hurrengo denboraldian goreneko mailan arituko dira igoera play-offa irabazi zuen  Samertolameuren bigarren ontziarekin batera.

A Liga

Partaideak 
Guztira, 12 elkartek hartu zuten parte hemeretzigarren denboraldian; horietatik 6 coruñarrak ziren eta beste 6ak, aldiz, pontevedrarrak. Aurreko denboraldiarekin alderatuz gero, berritasuna Tirán, Narón, Mugardos eta Chapela elkarteen parte hartzea izan zen. Tirángo mutilek ezin izan zioten goreneko mailan arraun egiteko postuari eutsi eta 4. gelditu ziren TKE Ligako jaitsiera play-offean. Coruñako elkarteen kasua bestelakoa izan zen, bi traineruak azkarrenak izan baitziren 2021eko B Ligan eta Naróngo mutilek zuzenean (liga irabazteagatik) eta Mugardosekoek igoera kanporaketan lortu zuten lehen mailan arraun egiteko txartela. Azkenik, Chapelak Esteiranak utzitako postua bete zuen, azken horrek ontzia itsasoratzeko arraunlaririk ez zuela iragarri ostean.

Esteiranaz gain, denboraldi honetan A Ligan arraun egin zuten elkarteak, aldiz, Muros, Perillo eta Vilaxoán izan ziren. Lehenengo biek 2021eko txapelketan galdu zuten lehen mailan aritzeko eskubidea, sailkapeneko azken bi postuak beraienak izan baitziren. Vilagarcía de Arousako taldeak, aldiz, arazoak izan zituen elkartearentzako eraikitzen ari ziren egoitza berriarekin eta, ondorioz, ezin izan zuen taldea behar bezala prestatu 2022ko denboraldiari aurre egiteko; zuzendaritzak trainerua lehorrean uztea erabaki zuen.

Estropadak 
Denboraldi honetan 14 estropada eta bandera izan ziren jokoan.

Sailkapena

Jaitsiera/Igoera play-offa 
Kanporaketa honetan lau ontzik hartu zuten parte: B Ligan hurrenez hurren bigarren eta hirugarren postua lortu zuten Samertolameu Bk eta Amegrovek; eta lehenengo mailan azkeneko eta azkenaurreko postuetan gelditu ziren Pueblak eta Mugardosek. Goreneko mailan Merak hutsik utzitako postuari esker, bik lortu zuten 2023ko A Ligan arraun egiteko txartela.

B Liga

Partaideak 
Denboraldi honetan 7 elkartek egin zuten arraun B Ligan; horietatik 3 coruñarrak ziren, beste 3 pontevedrarrak eta azkenekoa, aldiz, asturiarra. Aurreko denboraldiarekin alderatuz gero, berritasuna Club de Remo Muros eta Club de Regatas Perilloren parte hartzea izan zen, 2021ean A Ligatik jaitsi ondoren. Bestalde, Narón, Mugardos eta Chapela elkarteen ontziak lehen mailan aritu ziren eta A Cabanaren, Virxe da Guíaren eta Pueblaren B traineruak lehorrean gelditu ziren.

Estropadak 
Denboraldi honetan 8 estropada eta bandera izango dira jokoan.

Sailkapena

Emakumeen Liga

Partaideak 
Guztira, 9 elkartek parte hartu zuten emakumeen ligaren hamaikagarren denboraldian; horietatik 6 coruñarrak ziren, 2 pontevedrarrak eta asturiar 1. Aurreko denboraldiarekin alderatuz gero, berritasuna Castropol elkartearen trainerua izan zen, lehen aldiz itsasoratu zena.

Sailkapena 

1 Chapelak uko egin zion 2023an Emakumezkoen Traineru Ligan arraun egiteko eskaintzari eta bere postua Tiránek bete zuen, 3. gelditzeagatik hasiera batean play-offa jokatu behar zuen elkarteak.

Erreferentziak

Ikus, gainera 
 Galiziako Traineruen Liga
 TKE Ligako 2022ko denboraldia
 KAE Ligako 2022ko denboraldia

Kanpo estekak 
 GT Ligaren webgunea

GT Liga
G